b'\n_START_ARTICLE_\n\xc4\x8celada Brodie\n_START_PARAGRAPH_\n\xc4\x8celada Brodie je bila britanska voja\xc5\xa1ka \xc4\x8delada iz prve in druge svetovne vojne. Leta 1915 jo je razvil in patentiral John L. Brodie, po katerem je \xc4\x8delada tudi dobila vzdevek. Izdelana je bila kot odgovor na nova oro\xc5\xbeja, ki so povzro\xc4\x8dala veliko smrtnih \xc5\xbertev zaradi po\xc5\xa1kodb glave. \xc4\x8celada je bila zasnovana na tradicionalni britanski srednjeve\xc5\xa1ki \xc4\x8deladi. Sprva so jo izdelovali iz navadnega jekla (tip A) nato pa so zanjo razvili posebno bolj odporno in vzdr\xc5\xbeljivo jeklo (tip B), ki je vojaku nudilo ve\xc4\x8djo za\xc5\xa1\xc4\x8dito pred \xc5\xa1rapneli in ostalimi nevarnimi delci, ki so leteli po zraku._NEWLINE_V voja\xc5\xa1kih evidencah so jo uradno ozna\xc4\x8dili kot Mark I. \xc4\x8celada je tehtala 0,54 kg pobarvana pa je bila v razli\xc4\x8dnih odtenkih sive in zelene barve. Nekatere so imele celo kamufla\xc5\xbeni vzorec. Prvi\xc4\x8d je pri\xc5\xa1la v uporabo aprila 1916 v bitki za St Eloi, poleg britanske vojske so jo uporabljale tudi vojske dr\xc5\xbeav commonwealtha. Z vstopom ZDA v vojno je \xc4\x8delado za\xc4\x8dela uporabljati tudi ameri\xc5\xa1ka vojsko in sicer pod oznako M1917. Do konca vojne je bilo izdelanih ve\xc4\x8d kot 7,5 milijonov \xc4\x8delad za britansko vojsko ter 1,5 milijonov \xc4\x8delad za ameri\xc5\xa1ko vojsko. Med obema vojnama se je \xc4\x8delada izredno malo spreminjala, nekaj modifikacij je bilo narejenih le na na\xc4\x8dini pritrditve, poleg vojske pa so jo za\xc4\x8dele uporabljati tudi druge dr\xc5\xbeavne organizacije kot so bile policija in gasilci. Leta 1940 je \xc4\x8delado Mark I zamenjala nekoliko posodobljena \xc4\x8delada Mark II to pa je leta 1944 ponovno zamenjala \xc4\x8delada Mark III, ki je imela popolnoma drugo obliko od prej\xc5\xa1njih dveh in so jo nato uporabljali vse do osemdesetih let prej\xc5\xa1njega stoletja. Ameri\xc5\xa1ka vojska je \xc4\x8delado M1917 uporabljala do leta 1942 ko jo je zamenjala znamenita ameri\xc5\xa1ka \xc4\x8delada M1._NEWLINE_\xc4\x8ceprav je od razvoja te \xc4\x8delade minilo \xc5\xbee ve\xc4\x8d kot 90 let jo \xc5\xa1e danes po svetu uporabljalo razli\xc4\x8dne voja\xc5\xa1ke in nevoja\xc5\xa1ke organizacije. Danes je \xc4\x8delada zelo iskana pri zbirateljih iz vsega sveta.'